लुम्बिनी शान्ति म्याराथन फागुनमा
चौथो लुम्बिनी शान्ति म्याराथन फागुन १७ गते भगवान् गौतम बुद्धको जन्मस्थल लुम्बिनीमा हुने भएको छ । बुद्धको जन्मस्थल लुम्बिनी र त्यसवरपर छरिएर रहेका बौद्ध सम्पदाको संरक्षण र प्रवद्र्धन गर्ने उद्देश्यसाथ दौड आयोजना गरिन लागेको आयोजकद्वय लुम्बिनी पिस म्याराथन तथा एडभेन्चर स्पोर्ट्स नेपालले जनाएका छन् ।
काठमाडौँ — चौथो लुम्बिनी शान्ति म्याराथन फागुन १७ गते भगवान् गौतम बुद्धको जन्मस्थल लुम्बिनीमा हुने भएको छ । बुद्धको जन्मस्थल लुम्बिनी र त्यसवरपर छरिएर रहेका बौद्ध सम्पदाको संरक्षण र प्रवद्र्धन गर्ने उद्देश्यसाथ दौड आयोजना गरिन लागेको आयोजकद्वय लुम्बिनी पिस म्याराथन तथा एडभेन्चर स्पोर्ट्स नेपालले जनाएका छन् ।म्याराथनको पहिलो र दोस्रो संस्करण परीक्षण दौडका रूपमा आयोजना गरिए पनि अघिल्लो वर्ष ओलम्पिक मापदण्डअनुरुप नै म्याराथन गरिएको हो ।राजधानीमा सोमबार आयोजित पत्रकार सम्मेलनमा म्याराथनका संरक्षक विक्रम पाण्डेले म्याराथनको माध्यमबाट लुम्बिनी–कपिलवस्तु क्षेत्रमा खेल पर्यटनको प्रवद्र्धन गर्नु रहेको बताए । रेस डाइरेक्टर पूर्व ओलम्पियन धावक वैकुण्ठ मानन्धरले लुम्बिनी क्षेत्रमा पर्यटक ल्याउन यो म्याराथन सहयोगी हुने बताए । म्याराथनका इभेन्ट म्यानेजर शिखर पाण्डेले प्रतियोगितामा नेपालसहित विभिन्न देशबाट करिब २ सय ५० जनाले भाग लिने बताए । म्याराथन विजेताले लुम्बिनी अशोक पुरस्कारका रूपमा १ लाख रुपैयाँ जित्ने छन् । दोस्रोले ७५ हजार र तेस्रोले ५० हजार पुरस्कार पाउने छन् । २१ किमि हाफ म्याराथनमा प्रथम, द्वितीय र तृतीय हुनेले क्रमश: ५०, ३५ र २५ हजार रुपैयाँ पुरस्कार जित्ने छन् । म्याराथनका साथै ५ किमि दौड पनि गरिने आयोजकले जनाएको छ ।